【賽馬以外】延長退休年齡 續牌最低標準亦要更正!
2024年04月01日 16:46
東網電視
更多新聞短片
究竟五班頭馬只計兩場,合唔合理。
筆者入行時,真係冇諗過啲練馬師可以練到70歲,依家甚至有機會練到75歲先退休都唔奇。當然,年齡對一位殿堂級嘅練馬師嚟講,唔係咩障礙,況且依家醫學昌明,大部分人都好注重健康,大家都見唔少已經80歲,仲仍好精神奕奕嘅老人家,所以對於馬會近年關於練馬師退休年齡政策嘅不斷改變,不斷延長,最近就改咗可以練到66歲先退休,筆者都係贊成嘅,因為唔想咁快見到一班喺烽火台見咗咁多年嘅倉主離開工作崗位,佢哋嘅經驗同知識,依然係馬圈最大財產。
不過,點解馬會呢幾年要不斷延長啲練馬師退休年齡呢?講真,筆者好記得當初大摩都話好想練到75歲,其實以呢位為香港馬圈貢獻良多,練馬生涯後段贏咗唔少一級賽嘅倉主健康情況,絕對有能力再練耐啲,但當年馬會就一口拒絕,覺得無可能無了期延長退休年齡,估唔到過咗幾季就要自打掌巴,容許蔡約翰只要達成某啲條件,就可以練到75歲。話就話此一時,彼一時,但話咁快就改變政策,搞邊科?原因之一就係練馬師青黃不接嘅情況,比想像中更加快,搞到隨時唔夠人練馬,而造就呢個問題嘅原因之一,就係馬會近年修改嘅練馬師續牌最低標準,五班頭馬只計兩場嘅惡政。
或者筆者公平啲,當初馬會決定呢個政策時,真係冇諗過對練馬師有咁大影響,先後有苗禮德、霍利時、高伯新甚至蘇保羅幾位外籍倉主決定離開,而鄭俊偉、徐雨石都受到呢個新政影響,已經收咗兩封警告信,若然今季都係唔達標,練馬生涯就要結束,筆者記得佢哋兩個係2005年獲發牌,隨時練唔到廿年就bye bye。
對於呢個五班只計兩場嘅政策,當初點解會實施,筆者都聽過唔少版本,有馬主角度,亦有馬會角度,但真相係點都唔太重要,因為最終落實嘅都係一定係馬會。而據了解當初嘅原意係避免啲練馬師刻意將啲馬減分落到五班出擊。如果真係呢個原因,筆者真係好奇怪,練馬師嘅部署係佢哋決定,安排減分出擊係策略,只要同馬主傾過,真係冇咩問題。同埋邏輯上,安排一匹馬由三班落到四班出擊,同由四班落到五班搏殺,就手法上有咩分別,點解要歧視五班馬?唔通養五班馬嘅馬主,可以畀少啲養馬費?(通常可能要畀多啲,因為五班馬傷病比較多),同埋五班賽事獎金已經低,依家又唔計數,啲練馬師自然唔肯收,咁對整體賽馬事業,又係唔係好呢?
筆者明白,馬會呢啲政策,可能係想提升香港賽馬嘅整體水準,但問題係十隻手指都有長短,唔通啲馬主、馬販或練馬師刻意引入一匹五班馬咩,呢樣係冇乜可能嘅事。只係既然有班次制度,馬匹能力總有高低之下,冇咁勁嘅就要落到五班,點解刻意要劃分五班賽事同其餘賽事有唔同呢,真係百思不得其解,同埋唔少練馬師同筆者吹水,都話五班頭馬其實仲高難度,只係贏到唔計數,又有咩用。
根據以往作風,要馬會咁快取消五班頭馬只計兩場嘅最低續牌條件,的確有啲痴人說夢。但既然馬會近年都不斷延長練馬師退休年齡,喺五班只計兩場呢個政策上,係咪有空間可以改改呢?例如當一個練馬師嘅頭馬數字達25W或以上,就唔使理佢究竟有幾多場五班頭馬。事關若然一位倉主一季贏25場,但有10場係五班頭馬,得15場係四班或以上,嚴格上都要收警告信,咁25W喺練馬師榜其實係中下游,咁都話唔達標嘅話,仲有冇人想喺香港做練馬師呢?
■山無陵